O für das Johr hei mir vom Räbeli eusi Schpione und Agänte usgschiggt, um use z'finge, was z' Laufe und i dr Umgäbig alles eso passiert isch. Wär hett wäm was gmacht, oder ebbe grad nid gmacht?! Wär hett gmeint, euse Agänte entgoht öbbis? Wär hett g'hofft eusi  Schpiön deche nüt mergge? Falsch dänggt!! D'Räbeli-Macher si fündig worde - und wie!  Natürlich hett dr Schtadtroot und sini Ungergäbene alles dra gsetzt, um wiider "Räbeli-würdig" z'si. Do hei sich doch gwüssi Vorkommnis diräggt ufdränggt. Mir wei do nid z'viil verroote, aber ass Laufe e Wasser-Problem hett, isch de Bsuecher vom Schwümmbad und de Aawohner vom Bleiholle-Quartier nüt Nöiis. Aber nach em Läse vo däm Programm und nach dr Uffiehrig wüsset Dir's. Denn isch's o klar, wär's süscht no i s'  Programm vom Räbeli 007 gschafft hett.    S' "James-Blond-Tiim" und die viile Hälfer us dr Agänte-Szene wärde e Obe lang versueche Liecht i gwüssi Vorkommnis z'bringe: wär für was und werum dr Chopf muess ane heebe! Mit allne - o mit unkonventionelle - Mittel wird do spioniert, ufklärt und intrigiert. So wie im richtige Läbe!  Und ei Hauptthema isch wie ne rote Fade im Gscheh vom hüttige Obe: cha dr Mörder vom Räbeler überfiehrt wärde, oder zieht dä Verbrächer wie dr Fantomas eimool mehr dr  Chopf us dr Schlinge? Mir wärde s' ghöre und vor allem gseh.    Und wie immer - hett s' Programm und drmit s'Räbeli 007 e Ändi. Mir hoffe aber, ass mir aaschliessend im Bistro oder a dr Bar no chönne e chli mitenanger plaudere und zämmehogge.    E intensivi und ufwändigi Ziit goht mit dr Première für eus Räbeli-Lüüt z' Änd. Nachdäm mir i ville Schtunge das erfunge, konzipiert, kreiert, zämmegsuecht und g'iebt hei, wo mir Euch hütt do presentiere, hoffe mir natürli o, ass eus d'Theme und  d'Umsetzig drzue glunge isch, und Dir alli Fröid heit am Räbeli 2007. Euche Applaus zeigt eus, öb's rächt isch wie mir s' Thema inszeniert hei. Euche Applaus isch eus Belohnig und Aaschporn für wiiteri Tate.    Mir vom Räbeli wünsche euch e paar heiteri Stunge, e huffe Schpass und      v i i l V e r g n i e g e !